khistorydata/jeongjo-sjw-relations huggingface dataset:
정조 17년 · 목
試官率諸文臣及儒生分東西行禮訖仍命開講以擬本朝芸閣印進覃恩錄爲箋題命兼春秋持往泮宮使上齋生製進○予曰注書皆生疏以抄啓文臣宋知㾾權差使之擧行予謂承旨沈晉賢曰命官固於格例生疏而今日開講全不成樣甚至於自上未及發問之前命官先問文義其可乎且承旨輩擧措節節矇然注書擧行尤極駭然而大臣曾不董飭乎甚爲慨然矣○抄啓文臣去二月朔初次課講副司正朴宗京純略居首再次課講副司果嚴耆純通居首○敎曰今四月朔日次儒生殿講純通幼學鄭取善特爲直赴殿試通幼學金孝秀宋冕載尹顯大各給一分略粗別無優劣各賜紙一卷上齋生應製居首三下進士李英秀紙二卷之次次上進士尹永吉紙一卷賜給
정조 17년 · 강
推兵曹判書金文淳
정조 17년 · 강
命抄啓文臣李運恒抄啓付標以校書館施行
정조 17년 · 목
敎曰抄啓文臣李運恒所爲外面觀之極爲駭然雖未知病勢之如何而向者飭敎之下焉敢在家稱病抄啓付標以校書館施行
정조 17년 · 강
承旨李集斗與都承旨趙尙鎭有內外從應避之嫌上疏請遞賜批許施
정조 17년 · 강
命承旨南公轍施以不敍之典沈晉賢重推
정조 17년 · 목
敎曰承旨南公轍擧措節節矇然以致殿講筵體之屑越爲先施以不敍之典承旨沈晉賢事亦爲駭然爲先從重推考
정조 17년 · 강
以徐龍輔林濟遠金履成爲承旨前望也
정조 17년 · 강
命左通禮權儐先汰後拿
정조 17년 · 목
承旨趙尙鎭以儐殿庭出入之除行步稭緩啓請重勘從之
정조 17년 · 강
命廟堂稟處廣州府留庫米二千石加分便否
정조 17년 · 목
守禦使李文源啓言卽見廣州府尹徐有臣牒辭則以爲今年異於常年還戶比前倍加以此應分之數無以繼巡留庫中太米二千石趁卽加分然後可以助給農糧云此時民情有不可不顧請令廟堂稟處從之
정조 17년 · 강
諭判府事朴宗岳勿待命
정조 17년 · 목
政院啓言卽者中樞府錄事來言判府事朴宗岳以爲親臨殿講事體何等重大而臣愚迷生疏事多顚錯致勤嚴敎滿心惶懍罔知所以措躬走伏金吾門外恭侯鈇鉞之誅云敎以勿待命事遣史官傳諭
정조 17년 · 강
遞同義禁洪義榮判尹李文源
정조 17년 · 목
敎曰時囚旣命捧供未肅拜禁堂許遞判堂詞訟本任亦爲許遞竝令今日政差出待下批牌招開坐
정조 17년 · 강
有政吏曹判書徐有防參判李在學參議李冕膺兵曹判書金大淳進
정조 17년 · 목
以林蓍喆爲大司憲李喆模爲大司諫李周顯爲執義尹羽烈爲司諫李義駿沈鏗爲掌令鄭繼忠金遇國爲持平權中憲爲獻納沈鳳錫爲正言尹師國爲判尹李義直爲戶曹參判沈煥之爲禮曹參判金翊休爲刑曹參判李邦榮爲工曹參判李義綱爲刑曹參議尹弘烈爲兵曹參知趙恒鎭爲吏曹佐郞柳▣爲左通禮韓光綮爲同義禁李宜耆爲英陵令李致中爲同義禁閔百奮爲副總管李普溫爲同知義駿鏗遇國義直義綱弘烈光綮恒鎭肅致中百奮普溫竝疏通也
정조 17년 · 강
命前營將金履準忠翊忠壯將中作窠擬入前府使尹衡烈罪名蕩滌先令軍門收用前府使李尙直巡將付祿仍飭銓官知此恢蕩之苦心
정조 17년 · 목
兵曹啓請巡將李延弼白師誾李仁秀鄭駿采崔雲羽金魯範李義彬李永秀權綝趙蒙錫孫克福等加抄允之敎曰一番抄啓而更不檢擬於官職則是豈眞箇滌拂之擧乎一番檢擬而又不續續混用則亦非昨筵面飭之本意也以此卿先加留意待當窠次擬望仍又申飭各軍門皆令切勿拘礙先卽隨窠卽擬尋常往來於心中者卽金履準也雖以杜弊固防之意至今不爲擧論伊時事實不無一分可恕此所以被拿卽宥者也渠雖欲刻意自新其奈與草木同腐何哉求之古聖王解納之政決無是耳前營將金履準忠翊忠壯將中作窠口傳擬入又其次尹衡烈李尙直事也衡烈之不知而饋問於未拿之前者二十年坎坷足懲無知妄作之犯罪名特爲蕩滌先令軍門收用而尙直則渠之無犯其證昭然使渠獨漏於恢張之時其可曰無稟物乎一體付祿於巡將以爲滌用之階梯履準等三人者卽已作鐵限之錮廢者也此三人如是處分之後更有何人難於此三人有所趑趄於檢擬乎此乃爲銓官頒亦一副指南枰也兩銓長須各知此苦心
정조 17년 · 강
推北伯金憙仍命廟堂嚴飭該道勿使永興還集之民讓頭於杆城
정조 17년 · 목
該監司金憙狀啓以爲永興府山四社流民還集形止前已馳啓而連接該府兼任高原郡守李㨶德所報則山四社逋戶之去三月內還集爲五十三戶竝與前日還集民四百三十三戶而合計則乃爲四百八十六戶已還集民優給種糧以爲奠接之地未還集民招徠之方益加惕念期於畢還之意更爲嚴飭敎曰若能申飭邑倅誠心招徕則還土之類豈如是零星乎拔例蠲役之意果安在哉道臣推考令廟堂措辭嚴飭行會俾勿讓頭於杅城事分付該道
정조 17년 · 목
因監察茶時啓辭有是命
정조 17년 · 강
右尹趙鎭寬上疏賜批
정조 17년 · 목
疏略曰臣不孝無狀命途險釁生未能贖臣父之罪死且無以報泉下而猶復苟存視息自同生人伈伈蠢蠢曾不若木石之無知則特聖世一罪人也乃蒙我殿下洪恩大德極天徹地十八年間生死向骨之澤洋溢於幽明者凡幾遭矣嗚呼始臣父罪陷罔測自謫就逮身嬰金木隔死如紙而半夜恩命忽自九霄善地薄竄賜以餘年特放之典及於收骨蕩滌之渥浹於淺土修夜戴盆太陽偏照荒原葬藁華銜復光此豈臣父子所敢一毫望到者哉向年恩綍昭如日星其於當銓見誑之實洞釋無餘暴衷素於形影之表判義理於氷炭之間此實先臣再生之日也冥冥之中若聞感泣之聲而顧臣殘喘寄在穹壤母子相挈當作何心至若前後恩命屢及臣身如臣累釁誠無足仰辱存錄況可備數於先朝之簪履乎此特我聖上旣暴先臣之心推而及於其孤耳有除輒肅亦云騂顏只爲臣兩世三生報恩無地千載一日叩謝有路首稽而進乎攢而退嗚呼臣亡父立朝垂三十年本末長短天鑑所燭而惟其一念向上信心做去持論而不撓權勢莅事則不恤怨謗平生自期豈忍爲辜恩犯科之歸而事乃大謬自抵重究不有我聖上至仁至明之德洞照而矜察則房門之誅剭焉所逃哉嗚呼西事一疑臣父至死以罪爲恩常誦酌處德音中其心可見四字以爲抱玆䏃目豈復有餘憾而抑臣尤有所隱痛者蓋此罪名初不至於此極秪緣臣昔年哀籲急於暴情獨於此看作第二件事辭未能別白事未及條列竟使自明之言反爲難洗之案破䐉刳心安所及哉向來蹕前哀訢罪合鈇鑕乃反蒙回啓之命辭旨懇惻藹然若春噓而兩潤闔門惝怳九原可起而有司靳奏便作私室之一故紙臣雖號泣於街路世豈有悲之哉今若徒恃寵靈渾忘罪累晏然仍冒於卿月之班則便一遺親之物也顧安所籍手而事君亦將何面見亡父於地下乎伏乞特命遞臣職名仍命刊去朝籍批以先卿乙未間居銓事已燭見誑之狀實年前旣備盡昭晣矣西關事當一付之公議揆地之尙不覆處雖未免稽滯卿其抑情行公
정조 17년 · 강
判府事朴宗岳上箚賜批
정조 17년 · 목
箚略曰臣參叨命官全乏踐歷觸處愚迷致勤責敎走伏金吾泥首俟勘縱伏承勿待命之恩敎而私心悚愧罔知攸措至於承宣被譴罪實緣臣由前由後尤安敢獨自晏然乎伏乞亟賜譴罰批以承宣之譴罷何關於命官乎該承宣南公轍格例專昧擧措且駭循例擧行之事屢勤提飭揆以事面焉逭譴責卿之看作由卿尋箚替引以長其不識嚴畏之習者得不有歉於董正具僚之義乎卿須安心勿辭仍命遣史官傳諭批答
정조 17년 · 강
命長興前主簿方處坤放送誤捧現告之承宣及該庫堂郞令廟堂査處尙衣前僉正尹昌胤前別提兪鉉商公罪勘放禁府都事朴右源注書李海淸議處
정조 17년 · 목
義禁府啓言長興前主簿方處坤原情以爲待罪本庫適當衣籠馬革罷之後首差陵享時果有兩裝直一名隨行故認作已例未及致察至於加設一名則貢人所告內近在五六年間事而見遞本職越在十三年前則似是遞職後創出之事云尙衣前僉正尹昌胤原情以爲待罪本院時未嘗有陵享見差之行故初無雇軍責立之事云前別提兪鉉商原情以爲待罪本院適當衣籠馬革罷之後差往陵享時負持軍一名初不致疑於應立代立之別矇然帶去而下人供饋事則渠亦自持飯故下人所食之責出貢人未及致察至於等題軍名色六臘月殿最堂上無實職時使喚則實非郎廳之所關云請益刑推得情敎曰大抵所謂査出之弊瘼非瑣屑則皮膜而旣聞之不可不先從現發者懲礪故有此拿覈之命矣今觀諸供方處坤兩件事非首犯也又是遞職以後事渠有何罪特爲放送誤捧現告之承宣及該庫堂郞令廟堂指一査處尹昌胤在職初無差祭濫把非所可論而身爲首郞不能檢察容或爲罪以公罪勘放後草記兪鉉商點襲謬非首犯一體草記勘放以公罪照律今番査問之擧因能書吏之弊推及於貢邸人之疾苦而渠輩所告眞所謂不直一文無掣四隅之說也十餘年之間國綱益立各司堂郞無不奉法而然乎又啓言禁府都事朴右源原情以爲平壤邸錢事隔墻士人尹行謙昨年臘月袖來墨洞吳進士家平安監司一百兩行下懇請使陪隸推給故出付陪隸使之推給矣更爲思量終涉未安卽推行下於陪隸處向傳于尹行謙則行謙潛與陪隸相議自下推去以至此境固城邸錢事統制使李潤處卽妻娚也貽書以爲如有急需捧用邸人處云矣今三月捧用十五兩云請刑推得情敎以除刑推議處又啓言注書李海淸原情以爲昨日入侍之未卽隨入莫非至鈍至愚之致云請議處允之
정조 17년 · 강
命許根先擬軍門將官
정조 17년 · 목
因禁衛哨官尹衡烈望單敎曰昨欲同爲下敎而更欲待窠何可一爲一否許根軍門將官先爲滌用今日內作窠擬入
정조 17년 · 강
汰兵曹佐郞林景鎭
정조 17년 · 목
因兵曹監軍單子敎曰出自簪筆焉敢每每不入番乎汰去其代令該曹口傳差出
정조 17년 · 강
遞承旨沈晉賢
정조 17년 · 강
命北漢城役時空名帖二百張成給以山城留庫中年久米六百石分貸城底居民重推前後總戎使金思穆徐有大李漢豐李邦一李柱國等
정조 17년 · 목
備局啓言卽見總戎使李邦一所啓則其一北漢城役時空名帖限四百張成給三營及本廳限物力修築事也其一北漢城底居民當此麥嶺農糧無路留庫陳縮米咸願受去待秋還納限六百石分給事也空名帖成給事今番三南賑資及畿營請得厥數夥然殆過七千其在愼惜之義決難準施而城堞修補時許給多有已例限二百張成給留庫餉穀分給事軍餉分留法意至嚴而舊貯旣皆腐傷民情且願受食不過五六朔準捧依所陳許施而還上各穀用舊蓄新卽不易之規例常時該廳若能檢飭豈至三四年間腐傷之境請前後總戎使一幷從重推考此後則嚴加察飭俾無如前之弊事分付允之
정조 17년 · 목
備局啓言頃因前右參贊李坤所啓濟州貢馬上來時兩湖收斂之弊道臣該牧相議釐革後狀聞之意行會矣卽見全羅監司權▣狀啓則枚擧濟州牧使李喆運牒呈以爲貢馬之數常年則爲二百八十八匹間一年大次則爲五百八十八匹而從前押領等各名色定送者不過十八名以此兼行牽軍其勢末由故不得已加定以送而今以馬五匹牽軍一名從略定額則常年五十八各以習馬軍中自今年爲始輪回定送則陸地之多數供億殊涉難便常年大次人衆太濫宜有減省而該牧酌定必有爛講第令依此定式而至於龍仁衿川兩邑則例出牽軍逐匹牽去者非但道路之多歧亦爲直納於太僕則今亦不可不依前擧行而有非本道所可講定者令廟堂稟旨分付定式遵行爲辭矣當初重臣筵奏蓋爲兩湖民弊而若如該牧所定則絕㠀許多人名千里鴐海之勞已極矜悶而及其登陸之後供億懲索之弊必當十倍於監色領來時實非朝家付之該道從長釐弊之本意道臣狀本中旣曰人衆太濫宜有減省又曰依此定式云者殊欠誠實又若以此定式則龍仁衿川兩邑牽軍之除減自當如兩湖諸邑其仍其罷不須更論而忽請令廟堂稟旨者事體所在萬萬未安請全羅監司權▣爲先從重推考捄弊旣無其策請姑令仍舊貫施行允之
정조 17년 · 강
命永興等各邑換作穀釐正事依道啓施行
정조 17년 · 목
備局啓言前因傳敎永興山四社穀多之弊嚴立科條劃一定式道內各邑一體釐正後登聞之意行會矣卽見咸鏡監司金憙狀啓則枚擧永興府使朴基豐安邊府使金勉柱咸興判官洪彝浩牒呈以爲永興山四社還穀合爲二萬四千八百石零而其中耳麥最多山民難支畫分條中限一萬石從民願折米換作各樣公下穀輒取沿倉之弊此邑最甚於一道此後公下穀毋論營邑參互山沿通融取用事嚴立科條安邊還穀今春分還務從坸排而坪社耳麥本非宜土民不支堪會內外耳麥元數八千石中限二千石準折換作咸興穀少民多而其中坪倉耳麥數甚夥然分給條中會付耳麥限八千石折米換作待秋成代捧竝令廟堂稟旨分付北靑等兩邑今春分給時裒多益寡務從坸分德源等十四邑毋論山沿民多穀少元無虛峙之可以釐正爲辭還上各穀之崃多沿少諸道列邑無處不然而至於北道則各邑山社倉穀太半是耳牟年年峙積終歸腐土且非宜土之穀辦納之際民不聊生職由於此其中永興前後絲綸至誠懇惻流民還接聖念憧憧則及今矯革在所不已永興山四社及安邊咸興坪社還穀中耳牟換作折米待秋成代捧事請依狀請施行允之
정조 17년 · 강
命廣州留庫米一千石加分
정조 17년 · 목
備局啓言卽見守禦使李文源所啓則枚擧廣州府尹徐有臣牒報以爲今年異於常年還戶比前倍加應分之數無以繼巡餉穀留庫中大米二千石趁卽加分事令廟堂稟處矣歉歲民勢値此麥嶺尤當窘乏農糧之繼巡分還在所不可已者而麥登節近餉留體重有難準數許施留庫中限一千石加分事請分付允之
정조 17년 · 강
命水原府儲置米一百石移劃于外帑庫
정조 17년 · 목
壯勇營提調鄭民始啓言外帑庫米條今年適因各樣事役需用已盡前頭用下之資不可不拮據請以本府儲置米中限一百石移劃取用從之
정조 17년 · 강
蕩減茂山雇馬庫虛錄之穀
정조 17년 · 목
承旨金履成啓言茂山有一千四十二石名存實無之穀畢竟將不免民斂之弊當初雇馬庫設施之日收斂民間以穀貰馬又報營門請得大同穀添補合爲五百石以爲一年支用之道而每當磨勘之時營門必裁減於用下之數爻故逐年虛錄今至千餘石之多若此不已則用下者減之又減會付者增之又增將不至爲幾千石之徒擁虛簿雖與京司句管之穀有異而倘或隣境被災以此穀移劃則其勢必至於民斂充數之境臣意自今以後勿論應入加下之相當與否以每年五百石元數一任本府以爲循例用下之地則可爲釐弊之要道而從前虛錄一千四十石零之數盡爲蕩減俾無來頭民斂之弊似宜矣從之
정조 17년 · 강
命以北關列邑耦射便否令帥臣狀聞
정조 17년 · 목
承旨金履成啓言近來北俗尃尙儒名恥於操亐若非別般激勸之道恐無成就武技之望而惟邊射一事可以不期勸而自勸矣道臣巡路或有一二處試射而激勸不廣實效難期若使明吉爲一耦會鍾爲一耦合茂富而與鏡城爲一耦竝穩興而與慶源爲一耦使帥臣主營其事春秋置元定日以防其越境代射之弊考其試畫賞有定數賞格則責之於見屈之邑倅使之不懈於勸武之政則不出數年必有成效以此申飭帥臣似好矣敎曰分付帥臣便否狀聞
정조 17년 · 강
命以承旨金履成所奏北關軍制變通分付道帥臣從長爲之形止狀聞
정조 17년 · 목
履成啓言臣於北關軍制竊有區區愚見北地山多野少民不聚居一境數百里之內各哨軍兵散在各處所謂頭目不過一隊長而已發令於一隊長調發各處散在之卒則聚會官門動費四五日脫有緩急將何所恃乎臣之愚見勿論甚邑東面則屬之左哨西面則屬之右哨南屬於前哨北屬於後哨至若中哨以邑內附近恒定而各置頭目於五面則最爲朝令夕發之要道故以此意問議於帥臣則帥臣亦以爲好而但本府都案不可與兵曹異同欲竝與兵曹軍籍而政之則上達然後可以行之適有言端玆敦仰奏敎曰分付道帥臣從長爲之形止狀聞
정조 17년 · 강
命海面留庫穀加分依道啓施行
정조 17년 · 목
該監司李祖承狀啓以爲昨年道內穡事俱未免失稔際玆春夏之充民窮轉甚而巡還已盡排分種糧無以繼給本道穀總元來不敷況今節候差晚麥登尙遠民間形勢十分遑急玆敦枚擧民情據例馳啓請道內會付各穀留庫中限三萬石特許加分事令廟堂稟旨分付敎以依狀請施行
정조 17년 · 강
禁府以時囚韓致敎朴枝萬等議處尹昌胤等功議減等方處坤放送啓
정조 17년 · 목
義禁府啓言知击浦前萬戶申圭原情以爲壬寅年待罪本鎭莫重還穀不能準捧襲謬反作之罪入於其時繡啓癸卯九月被徒配之典云栗浦前權管韓致敎原情以爲丁酉年待罪本鎭荐値歉荒未捧還穀爲一百七石零自陷於虛錄反作之科云龜山前僉使朴枝萬原情以爲丁未年待罪本鎭時取考穀簿則未捧還穀爲三千八十六石故所逋各人捉囚嚴督而本鎭民卒率皆窮殘擧懷流散不能準捧自歸於反作之科云申圭則以本鎭反作事已經勘斷似不可以一事再勘合有分揀之道而不敢擅便請上裁韓致敎朴枝萬等請刑推得情允之敎以除刑推議處又啓言時囚方處坤放送尹昌胤杖八十收贖兪鉉商杖一百收贖放送允之敎以如有功議各減一等又啓言尹昌胤功減一等杖七十收贖兪鉉商功減一等杖九十收贖
정조 17년 · 강
遞長興庫提調金持默重推承旨黃昇源
정조 17년 · 목
備局啓言長興庫首犯郞官誤爲現告委折査問於該庫則方處坤除職卽庚子正月而三年居職衣籠馬革罷乃是本年九月則衣籠馬之變爲役人明在於方處坤在任之時渠供中發明未免爽實謮更爲拿問勘罪至於四五年間又一名加立出於己酉郞官張鎔在任時云當初該庫之初不査究竝與加立一名之罪而▣圇歸之於方處坤之首犯而書納現告者大是不察請當該郞廳拿處提調從重推考己酉郞官張鎔拿問處之某時提調令政院捧現告一體推考庚子以後創出與四五年間加立事件各異而只以方處坤一人捧納現告亦是不審請當該承旨從重推考允之敎以方處坤何足責張鎔事亦必襲謬都屬屑越與時卽拿處竝置之當該時提調爲先遞差
정조 17년 · 강
命泰陵參奉李根京職相換
정조 17년 · 목
吏曹啓言泰陵參奉李拫呈狀以爲素患痰癖之症當此換節之交浹月彌留差完無期萬無供仕之望云請今姑政差敎以其在念舊之意豈可無故作散京職相換
정조 17년 · 강
遞刑曹參判金翊休
정조 17년 · 목
敎曰詞訟卽劇任刑曹堂上中年七十人許遞今日政差出
정조 17년 · 강
有政吏曹判書徐有防參判李在學參議李冕膺進
정조 17년 · 목
以沈普賢爲大司諫宋煥箕爲執義宋翼孝爲司諫黃樟姜文會爲掌令朴宗正爲持平李奭濟爲正言洪明浩爲刑曹參判閔百奮爲左尹泰陵參奉李根假監役愼師涘相換樟宗正百奮疏通也
정조 17년 · 목
敎曰時囚罪人李海淸附過放送未照律諸囚皆於今日內草記擧行事分付
정조 17년 · 강
命時囚全擎厦議處權儐分揀尹應烈勘放朴右源照律
정조 17년 · 목
義禁府啓言薺浦前萬戶全擎厦原情以爲壬子正月待罪本鎭而除拜之後自多京債到任之初末由備給故本鎭結錢條四百六十七兩襲謬取用以爲次次還報之地三月以漕運差員被罷黜之典不得還鎭故竟未免虛留之科云請嚴刑得情敎以除刑推議處又啓言全擎厦記簿公貨恣意貸用經年不報以致虛留究厥罪狀萬萬痛駭請以此照律允之又啓請全擎厦杖一百收贖告身盡行追奪平安道定州牧流二千里定配允之敎以如有功議各減一等又啓言左通禮權儐原情以爲愚迷鈍滯咫尺殿陛行步稽縘至㥧置對之嚴命悚隕震越求死不得云請議處敎以分揀放送又啓言繕工前監役尹應烈原情以爲待罪本監時雨裝直一名稱以前例公故時待令故果不無間間使喚之事云請刑推得情敎以公罪勘放後草記又啓言尹應烈請以公罪收贖放送允之敎以如有功議各減一等又啓言禁府都事朴右源侵督邸人勤捧錢兩前後飭禁何等申嚴而不但身自冒犯所帶下隸憑藉撗徵至於百金之多而初不察禁尤極痛駭請以此照律允之
정조 17년 · 강
施守禦哨官鄭龍彬賞加之典
정조 17년 · 목
守禦廳以柳葉箭連五巡全布人哨官鄭龍彬別草啓敎以追當定式先施賞加
정조 17년 · 강
行抄啓文臣正月朔課試試官徐有防徐龍輔
정조 17년 · 목
以擬本朝耆社大臣洪樂性謝於內苑御射之日特命陪射爲箋題副司果嚴耆三上居首
정조 17년 · 목
具翼善冠袞龍枹乘輿出交泰門由明政門出弘化門入逌瞻門至齋室門外降輿入齋室仍詣板位行禮陞詣官內奉審訖還入齋室召見本宮提調金文淳一提學鄭民始小項出齋室門外乘輿出逌瞻門入弘化門由協陽門還內
정조 17년 · 강
除北關牝㺚馬貿易禁條
정조 17년 · 목
右參贊鄭民始啓言牧馬之方先擇牝馬然後可得良種故詩亦稱騋牝三千可驗牧政之必取於牝馬之良也國初亦嘗廣取牝㺚馬分送濟州及各牧場以爲取種之資近來此法久廢牧場之無良種亦未必不由於此如欲修擧馬政則宜先廣取牝馬而北關各樣禁條中有牝㺚馬勿許出送之規故開巿時初不多貿彼人亦知此而不爲持來間或出來而亦甚稀貴雖欲貿得取種馬亦無其路請此後則北關牝馬禁條特爲除去使馬商輩無所拘礙優數貿來從之
정조 17년 · 강
命壯勇衛李永植先施賞加之典
정조 17년 · 목
本營以射會柳葉箭連五巡全布人壯勇衛嘉義李永植別單啓敎以追當定式依守禦廳將官例先施賞加
정조 17년 · 강
以李身晦爲承旨前望也
정조 17년 · 강
命興陽牧場稅穀中取用於賑資者特爲蕩滌牧官拿問勿論
정조 17년 · 목
司僕寺啓言興陽前監牧官鄭宗柱本寺稅穀裝發之後稱以救急飢民追到中路米一百五十一石零擅取運去稅穀事體不輕而重幺麼一牧官之恣意取用揆以法意萬萬駭然至於賑資旣有巡營及本寺之所區劃則不患無賙賑之穀而不報本寺旣裝旋取恣意犯用者事未前聞大關後弊請鄭宗柱拿問嚴勘敎以古有矯制發倉者上司之體貌雖嚴比之皇帝詔書其輕重果何如況幾萬結場稅之屬於烏有先生者不問誰何何必區區於如干包穀饑民口吻中物乎勿拿原穀蕩滌
정조 17년 · 강
推江華留守鄭好仁特許留庫米八百石加分
정조 17년 · 목
備局啓言江華留守鄭好仁狀啓以爲昨年穡事僅僅免歉如干秋穀已盡納糴見今民窮轉甚口食農糧專靠還穀而排巡不足民情渴急本府留庫米限一千五百石各鎭堡限三百石特爲加分云江都穀物法不得越津故雖在歉歲民食稍裕況昨年免歉目今麥農已屆登場則近二千包軍餉之狀請加分極爲未安而島民事勢亦不可不念限八百石特許加分本府與各鎭堡就此數排比繼巡事請分付若如狀辭民情渴急則當初較戶批巡必有料量而今始仰請未免稽忽請留守鄭好仁推考允之
정조 17년 · 목
承旨金履成啓言卽見義禁府罪人全擎厦擬律草記引大典通編功臣子與孫杖流以下許贖之文直請收贖矣取考大典通編則功臣子孫贓盜外方許收贖今此擎厦所坐無異犯贓則議讞之地直請許贖大是未安原草記纔已還給使之更爲擬律請當該堂上從重推考允之
정조 17년 · 강
行抄啓文臣三月朔課試試官徐有防徐龍輔
정조 17년 · 목
以燈夕爲七言二十韻排律題副司果李明淵二下居首
정조 17년 · 강
御仁政殿行夏享誓戒
정조 17년 · 목
時至具遠遊冠絳紗袍乘輿出協陽門入仁政門至月臺降輿詣版位宗親文式百官分東西行禮吏曹判書徐有防違牌予謂承旨徐龍輔曰讀誓文官不可遲待曾經吏判中必有參班之人吏曹堂上亦必參班使卽塡差以爲進讀之地讀誓文官原任吏曹判書鄭民始讀誓文訖百官行禮如初乘輿出仁政門入協陽門還內
정조 17년 · 강
召見輪對官于誠正閣
정조 17년 · 강
命養賢庫東堂應辦移定便否令廟堂稟處
정조 17년 · 목
養賢主簿尹悌東所懷以爲式年館試應辦之役例自本庫擧行而往在丁酉年因圓點生之不願赴擧本庫亦免應辦之役矣及夫庚子自備局別單啓下生劃應辦使本庫擧行而支供凡節比諸館試不啻倍蓰未過數式必有蕩竭之慮故前泮長趙尙鎭以生劃應辦使各主張依前輪回事有所陳請而批旨有從長稟處之命伊時廟堂生劃應辦復使各主張依前輪回東堂二所應辦使本庫依館試例擧行之意回啓判下矣蓋本庫專主養士允無貢人而式年館試則旣爲居齋生設行故應辦之役亦自本庫擧行而朝家之如干添補不能當許多糜費疲殘員役輩東西稱貸僅僅支供本庫無他財力故養士飯米中推移需用每當式年此等費用少不下四五十石多或至六七十包目今飯米漸至耗縮實無繼用之道臣意則館試復舊前東堂二所應辦之役更使各主張依前輪回擧行則在貢人別無添苦之弊於本庫實有蠲減之惠矣敎曰令廟堂稟處
정조 17년 · 강
敍前獻納徐有沂前正言張至冕
정조 17년 · 목
以同罪未敍人承旨提稟也
정조 17년 · 강
推備局有司堂上尹行任
정조 17년 · 목
承旨徐龍輔啓言備邊司草記之兩貼空頭有違常規大是疏忽請當該有司堂上推考元草記使之政修正入啓從之
정조 17년 · 강
掌令金禧變上疏賜批
정조 17년 · 목
疏略曰國家之設置臺閣法意甚重上而袞闕下而官師無不導之使言使昌言嘉謨日陳於前唐虞吁咈之盛尙矣無論漢唐少康之治職由於此則開言路三字豈不大關於世道乎挽近以來臺臣之言苟或未槪於聖心則輒令還給使不得上遠若此不已則幾何而不爲無言世界乎伏願繼自今勿令退却以爲來諫之道焉朝家之設置賢關養士節目至矣盡矣而近年則財力凋殘百弊層生至於食堂都庫而極矣蓋多士朝夕之供以近千戶典僕井間次排定食毋輪回應役乃是不易之古規矣自數十年前泮僕輩厭避立役擅自都庫或因諸生之發論或由泮堂之申飭乍立旋罷如是者久矣壬寅年泮長趙尙鎭永罷輪回之古例許立都庫之新規大抵雇立輩皆以貧窮無恒產之類憑藉多士之供饋資其生活於其中一年二年負逋山積雖自官督捧而徵出無路典僕輩慮其生事多般顧助每年收給多至千餘金而隨給隨盡便同尾閭朝食堂或過亭午夕食堂多至犯夜每每遲滯全不成樣顧今矯捄之道惟在於特罷都庫之痼弊永復輪次之古法亟命有司之臣俾盡從長仍舊之方焉臣新從下土適有目下駭憤之事敢此尾陳矣淸安縣監李鼎烈以田稅差員當其捧稅之日濫捧太過一斛加上之米殆過一斗餘抄般人立於斛頭曰如是剩捧則汝等可無欠縮之患而洽足於汝意爲言一斛防納之供至於十一兩五錢之多其捧納之太濫推此可知六邑嗷嗷怨聲載路臣所目擊焉敢誣也臣謂淸安縣監李鼎烈亟施重勘斷不可已也批以首陳事當留意次陳事令廟堂稟處李鼎烈事旣曰加斛又稱目擊則臺臣之言不可不信其委折令有司堂上査問稟處
정조 17년 · 강
命松都屬邑鎭還穀加分依狀請施行
정조 17년 · 목
備邊司啓言開城留守金魯永狀啓以爲本府穀總自來不敷窮春排巡無以繼給礪峴鎭及金川等邑亦皆民多穀少難於排巡本府泰安倉及中軍次知倉留庫各穀依近例盡分礪峴鎭及金川白川等郡次知倉留庫各穀限折半加分事請令廟堂稟旨分付矣加分之請勢難防塞依所請許施而不必以折半盡分爲限分排之際務從節略之意請分付允之
정조 17년 · 강
遞三司未肅拜及在外人仍令今日政差代
정조 17년 · 목
誓戒旣過侍臣不可不備員也
정조 17년 · 목
敎曰戢詰之政拔例勸懲然浚可責實效此捕將自來擧職而近因言端聞之所捉贜物恰近三萬金云爾則如許捕校合施賞典首功人邊將今窠差送其餘帖加成給
정조 17년 · 강
有政吏曹判書徐有防參判沈煥之參議李冕膺進
정조 17년 · 목
以金翊休爲大司諫李龜雲爲執義尹羽烈爲司諫閔彛顯爲掌令鄭尙愚爲正言申馥爲副校理申大尹爲修撰
정조 17년 · 강
放灣府充軍罪人卞觀海
정조 17년 · 목
義州府尹趙鎭宅以罪人卞觀海決棍充軍啓敎以法已施矣分揀放送
정조 17년 · 강
備邊司以淸安縣監李鼎烈査問啓命推臺臣金禧燮
정조 17년 · 목
備邊司啓言招致淸安縣監李鼎烈査問其漕倉捧稅時加捧委折則以爲運判捧稅時以十八斗爲準致有稅民之呼冤矣運判革罷之後始以十四斗校正收捧而六七年內差員不恤上納之欠縮必欲得譽於稅民次次減捧今至十三斗四五升倉納欠縮之患站般難支之弊皆由於此縣監深知事情故今番捧稅時十四斗準捧雖不可猝然復舊上納欠縮及船漢難支不可不念以十三斗七升爲準則比近年果有二三升加捧之事而稅納之民不思十四斗準斛之規或有以如干升加捧爲稱冤之端故爲移此補彼之計倉屬所食落穀削而減之每一斛所減爲二升七八合民雖有斛內之加納畢竟有落穀之減得則在稅民無得失之可言在國穀點無虧欠之痼弊而六邑民所見處一一曉諭俾見其加斛減升之狀則升合加減民豈不知乎今此一斗加捧之說實是萬萬意慮之外値此春水方生之時必欲趁期運納之故催促收捧之際不無拒納者之怨謗而又有倉屬莗以其減升之故欲售逞憾之計與稅民胥動浮言有此云云之說也縣監本邑稅米亦在其中則豈有剝割邑民以利他邑船漢之理哉云矣臺疏中旣以一斗加捧爲言至以怨聲載路臣所目擊如是質言於奏御文字則不可以該差員自明之說遽然決處請令道臣詳査狀聞後稟處敎以何待招問而知之乎問之者特以臺疏體重也事實旣如所料則爲臺臣者以土着之人發此相左之說揆以事體當有警飭當該臺臣推考
정조 17년 · 강
黃海假都事李德鉉以本道監司金方行卒逝馳聞
정조 17년 · 목
命政官待開門牌招開政
정조 17년 · 강
遣御醫于右相金履素家看病仍命造朝日子詳問以來
정조 17년 · 목
政院以賓廳日次大臣身病不得來會啓敎曰大臣病勢尙未差可極爲悶慮遣御醫看病造朝日子亦爲詳問以來
정조 17년 · 강
召見備局稟事堂上于熙政堂左參贊鄭昌順右參贊鄭民始行司直李文源戶曹判書沈頤之禮曹判書閔鍾顯
정조 17년 · 목
予謂民始頤之曰畿伯以漕船致敗形止狀聞而狀辭極爲駭然旣曰拯劣米依例分徵又曰使該邑改色以納如是則當再徵三徵於民間乎戶判筵退後詳看狀啓卽爲回啓可也文源曰臣日前與司僕提調偕往看審馬場形便提調所見大同小異矣昌順曰守禦使則以爲可牧萬匹云而以臣所見多不過數千匹矣守使所奏養馬之論誠爲極好而但事係大設施來頭便否未可預度以疑則少嘗之意姑先試牧若干匹似好文源曰提調所奏疑則少嘗云者亦爲切當限二千匹先爲牧養恐宜矣予曰然則種馬從何得來文源曰各牧場雌馬或四五匹或六七匹使之擇送而又令北關開巿貿送牝㺚馬則可以取種矣昌順曰守禦使於此事銳意擔當其心誠好矣自上旣欲委任設施則本寺提調必爲兼帶然後可無掣礙之端臣之所帶提調卽賜變通幸甚予曰此非難事而不必汲汲如欲設施則兼內乘先爲差出擧行何妨之有乎
정조 17년 · 강
命嶺南公貨散貸各邑道臣修成册報備局過期不報者見拘解由各別論勘
정조 17년 · 목
左參贊鄭昌順啓言嶺營南倉錢木今旣枵然而今年賑政道臣又以十萬公貨散貸各邑云而道臣今已箇滿畢賑後亦當遞歸各邑守令其所貸去名以補賑則如期還報亦未可知若令一年二年遞易數等仍成流來之逋則便歸消融之科雄藩儲積漸至蕩然誠爲可悶分付道臣公貨散貸各邑修成册報備局待秋成過期不報者見拘解由各別論勘則似有益於收殺公貸之道矣從之
정조 17년 · 강
飭漕運上來時沿邊各邑護送之式
정조 17년 · 목
戶曹判書沈頤之啓言漕轉事目本自嚴重而至於今年一包得失有關國計則列邑護送尤當盡力而今番法聖二隻船到通津掛於草嶼臭載云風恬浪靜致此臭載專由列邑初不指路任其過去之致夜則擧大畫則立標自是節目而監色之廢却不行從可推知水護之法若是解弛則前頭之憂有不可勝言此後則不善指路不爲立標之列邑監色不可刑懲而止遠地定配斷不饒貸之意請嚴飭沿邊諸道各邑從之
정조 17년 · 강
敬陵昌陵碑陰記添刻前頭修改時一體告由後擧行
정조 17년 · 목
禮曹判書閔鍾顯啓言敬陵昌陵碑陰記添刻當以後面空處爲定而前頭或有修改之時則請一體告由後始役從之
정조 17년 · 강
遞承旨徐龍輔李身晦以李益運李鼎德代之前望也仍命益運敍用
정조 17년 · 목
龍輔實病也身晦在外也○政院以益運方在罷散中啓稟敎以敍用
정조 17년 · 강
遞大司憲林蓍喆大司諫沈晉賢司諫宋翼孝掌令黃樟姜文會持平朴宗正獻納權中憲正言李奭濟執義宋煥箕
정조 17년 · 목
政院以合辭方張兩司無詣臺之員啓稟敎以未肅拜在外臺諫益許遞
정조 17년 · 목
以曺允大爲大司憲李書九爲大司諫李羽晉爲執義申大尹爲司諫徐有鍊李日運爲掌令金養根爲持平金寅燮爲獻納呂駭永爲正言李心傳爲典籍養根心傳疏通也幼學鄭仁謙今超通政年七十侍從臣繼忠父
정조 17년 · 강
戶曹參判李義直上疏賜批
정조 17년 · 목
疏略曰臣罪大釁重廢伏田廬于今二十有七年矣至若壬寅年間臣家所遭尙忍言哉人臣受恩莫如臣兄弟叔侄而擧陷罔測之科被千古所無之惡名闔門魚爛惟騈戮是俟而迺蒙我聖上好生之德曲庇而全覆之年前總府特除忽下於社門訟罪之日他不暇顧冒沒一肅感戴惶蹙四年如一日地部新命又下於千萬意想之外臣驚惶隕越若夢非眞又況向年恩命若偏臣家靑陽昭布丹書爻周生死骨肉天地罔極此豈臣未死殘喘所可望到者哉蒙被恩造至於此極而愈覺臣累釁之至重非獨自來之情勢而已今又踢蹶不俟終日者誠以聖恩曠銫報答無地只欲仰謝再造之大德少伸一分之微懮而已至於官職去就有未可論也伏乞遞臣之職治臣之罪以昭法紀焉仍念臣八耋偏母積年貞疾當此春夏之交一倍凛綴一日離捨方寸如沸不得不拜章徑歸臣罪如此尤合萬戮批以丁酉以後在卿家卽一滄乘收錄出於恢蕩之意勿辭行公
정조 17년 · 강
命時囚朴右源以公罪功議區別勘放邸人帖錢嚴飭該曹徵給於當徵處配全擎夏于定州
정조 17년 · 목
義禁府啓言時囚朴右源草記照律有命矣請杖一百收贖告身盡行追奪放送敎曰署帖分明則其爲見欺勢所使然至於娚妹間如千借貸不足謂之冒法由前由後公罪當耳依此照律功議區別放送盜賣徵於盜賣自是金石之典嚴飭該曹明日內徵給帖錢於當徵處若或愆期査出階梯嚴刑定配後草記詢瘼之擧俾有實效事點爲分付該曹又啓言朴右源請功議各減一等杖八十以公罪收贖放送又啓言全擎夏功議各減一等事有命矣功減一等杖百收贖告身盡行追奪定州牧徒三年定配
정조 17년 · 강
飭諸道拯劣米勿爲分給改色一依法典施行
정조 17년 · 목
吏曹判書徐有防啓言臣向因畿藩之久叨屢當敗船之究覈猥陳一得之見矣初欲除弊者今反生弊若論其罪臣實爲首故玆敢冒陳顚未當初臣意則除非大洋致敗用意故犯者外若是一時沈水不至全船可棄者一從守令監色船格輩所願許令改色或不無其例若因以定式施行似可爲民國兩便之道以此關由廟堂知委沿邑其後果有若干船自下改色之擧矣卽伏聞近來各道無論公私船雖全船之大洋致敗者一幷勒歸之沈水初不狀聞而名曰改色拯劣米則依例分徵其所擾民不一而足云莫非臣初未審愼徑先試可終致輾轉詿誤貽弊如許若不趁卽釐正則日後爲害尤不可勝言請令廟堂枚擧臣所奏措辭嚴飭敎以作法於涼其弊也貧忠質文有損益則焉以名之曰法而鎭長無弊者有之乎苟或一分爲益莫如隨時更張至於此事自初靳許者以其目下之益小日後之弊大捄弊反歸無益其勢明若觀火分明臭載混稱沈水名雖改色實則再徵守令利其保職船格幸其色罪惟受苦而喫困者卽小民也伊時擧條初不啓下則諸道之如是擧行因何委折云乎今卿引罪之語不飾昨非可謂得體以此出擧條申飭諸道一依法典施行
정조 17년 · 강
考下水原儒生應製試券施賞有差
정조 17년 · 목
先是以衆心成城爲賦題下送本府至是該留守蔡濟恭收券上送親考訖敎曰今朔水原邑內應製時賦三上一幼學洪天浩紙二卷筆五枝墨三笏三上進士李之澤紙二卷筆二枝墨一笏三中幼學鄭世豊紙一卷筆二枝墨一笏三下幼學尹絖洪樂韺各紙一卷次上幼學李晚馨李基孝金若水生員崔之聖幼學鄭銓沈日魯任百豊通德郞申大奎幼學黃明漢嚴栽趙雲圭各筆二枝墨一笏賜給
정조 17년 · 강
召見輪對官于熙政堂
정조 17년 · 강
行抄啓文臣二月朔課試試官徐有防徐龍輔
정조 17년 · 목
以漕運爲策題副司正宋知濂次上一居首
정조 17년 · 강
判下戶曹回啓命京畿監司朴祐源緘辭重推領運差員法聖僉使趙宅鎭先罷後拿地方官通津府使李觀賢拿問嚴處交河郡守李齊淵營門決杖護送差員草芝僉使李應燁從重決棍
정조 17년 · 목
該曹啓言卽伏見京畿監司朴祐源狀本則法聖漕船二隻到交河通津境致敗而枚擧領運差使員兩處地方官所報以爲鳳字船一隻所載米太一千五石內乾米卸下爲十四石先拯米爲六百七石太爲十四石平字船一隻所載米太一千六十六石內乾米卸下爲一百三十一石太爲九十二石先拯米爲七百二十二石太爲三十四石而未拯穀物期於準拯領運差使員法聖僉使趙宅鎭本道領護差使員草芝僉使李應燁護送地方官通津府使李觀賢交河郡守李齊淵罪狀竝令該曹稟處所拯米太依法典分給民間監色沙格水護任掌等待畢拯嚴覈得情使之具格報來上納米太依丙午筵稟定式一如昨年嶺南漕船致敗改色例從自願改色備納之意嚴飭題送云矣漕船事體至爲嚴重駕海行船亦爲難愼慣覘風勢之逆順詳察海路之險夷作綜擧帆之故臭載之患從前罕有而況於近日風和海晏忽於畿境百里之內有此致敗之擧如非船漢之故敗必是領運之慢忽以此以彼罪在差員法聖僉使趙宅鎭先罷後拿水護事目何等申嚴而近來沿邑慢不察飭平波穩流掛船隱嶼者萬萬可駭地方官通津府使李觀賢依定式令該府拿問嚴處交河郡守李齊淵拿致營門從重決杖護送差使員草芝僉使李應燁拿致營門從重決棍各邑鎭護送監色各別嚴刑懲勵所拯米太之隨拯隨量分給民間果是法典所載而至於卸下乾米太自當如例上納則不爲擧論又以上納米太從願改色題送云者事涉矛盾當該道臣從重推考使之消詳指一狀聞其外船格之故敗情節穀物之衙門區別待其具格登聞更爲稟處允之敎曰拯米之分給臭載地方民人更請上納邑改色徵出者寧有如許法文乎此路一開民將受其再徵三徵之弊畿伯狀辭萬萬駭然所當亟施罷拿之典以杜後弊而數遞宜念姑此參酌該道臣朴祐源爲先緘辭從重推考憲府臺臣牌招卽爲發緘取招以聞以示重民事之意原狀啓捧納承旨亦爲推考
정조 17년 · 강
命武臣講書以柳葉箭三巡代試後修啓
정조 17년 · 목
兵曹以武臣賓廳講書人望單啓敎曰講書不緊竝令以柳葉箭三巡代試於北營後修啓試記
정조 17년 · 목
因都囚徒敎曰前此申飭何如而尙不完決者有之該堂皆新除姑不處分後勿如是事嚴飭
정조 17년 · 강
遞承旨趙尙鎭林濟遠金履成李益運李鼎德以沈煥之尹㬦李敬五徐有秉代之尋遞煥之敬五㬦有秉及柳焵以洪明浩李東馨尹弘烈林道浩李謙彬代之尋遞明浩弘烈謙彬東馨移拜道浩爲兵曹參議以李壽咸李普溫李義鳳洪仁浩金啓洛代之尋遞仁浩啓洛竝前望也啓洛添書批下○東馨弘烈謙彬普溫竝疏通也
정조 17년 · 목
敎曰不爲仕進承旨與未肅拜在外承旨許遞前望單子入之待下批牌招察任又敎曰都承旨見有實病與賓廳講進去承旨許遞前望單子入之待下批牌招察任○㬦有秉違召敎曰聞有實故竝許遞前望單子入之待下批牌招察任又敎曰都承旨聞有實故左副果難供職左承旨亦爲許遞前望單子入之待下批牌招察任○敎曰宜令一伸廉隅左承旨李謙彬右承旨李東馨許遞○回明浩弘烈肅單敎以何去而今始入來遞差○敎曰左副承旨與在外承旨許遞前望單子入之待下批牌招察任
정조 17년 · 강
以兪漢㝢爲副修撰中批也
정조 17년 · 목
敎曰玉堂番次苟簡單番入直太久在外及未肅拜人許遞前望單子入之待下批牌招推移入直近始知之兪漢㝢以新錄尙不擬望云副修撰見窠除授一體牌招
정조 17년 · 강
以鄭東觀爲應敎李宗燮爲副應敎金熙稷趙弘鎭爲校理李晴閔養顯爲副校理金觀柱爲修撰沈樂洙爲副修撰竝前望也○宗燮弘鎭晴養顯觀柱樂洙竝疏通也
정조 17년 · 강
遞大司憲曺允大大司諫李書九執義李羽普司諫申大尹掌令徐有鍊李日運持平金遇國金養根獻納金寅燮正言呂駿永
정조 17년 · 목
政院以京畿監司朴祐源緘辭推考傳旨今方承授而諸臺違召或在外啓敎以違牌諸臺與在外人許遞前望單子入之待下批牌招開坐
정조 17년 · 강
以沈埉爲執義高廷憲爲司諫吳翼煥爲掌令尹在醇兪岳柱爲持平柳協基爲獻納金箕象爲正言竝前望也廷憲添書批下○埉在醇翼煥岳柱協基箕象竝疏通也
정조 17년 · 강
以吳翰源爲掌令洪時漙爲持平疏通也
정조 17년 · 목
持平尹在醇違召政院捧入罷職傳旨敎以違牌持平許遞與掌令未差之代前望單子入之待下批牌招擧行在外憲臺乘馹上來事下諭
정조 17년 · 강
命副修撰兪漢㝢禁推旋命分揀
정조 17년 · 목
敎曰何時出牌尙無去來副修撰兪漢㝢禁推尋因囚單敎曰分揀放送牌招入直
정조 17년 · 강
以吳載紹爲驪州牧使趙興鎭爲楚山府使金履容爲通津府使李春輔爲谷城縣監竝口傳也疏通也載紹春輔添書批下
정조 17년 · 목
敎曰驪州牧使楚山府使之代日前筵中已有提敎令該曹以久屈人中口傳差出待下批當日辭朝又敎曰守令差出傳敎中通津府使之代欲爲下敎而未果一體口傳差出事分付
정조 17년 · 강
命應敎鄭東觀仍任僕正以趙弘鎭代之宋祥濂爲校理竝前望也祥濂疏通也
정조 17년 · 목
敎曰新除授玉堂中應敎鄭東觀調馬進去總戎廳云許遞仍任前職前望單子入之待下批一體牌招
정조 17년 · 강
以沈基泰爲兵曹參議前望也疏通也
정조 17년 · 강
召見詣臺臺臣及下直守令于重熙堂呂州牧使吳載紹楚山府使趙興鎭通津府使金履容谷城縣監李春輔掌令吳翰源持平洪時漙
정조 17년 · 강
命應敎趙弘鎭牌招入直
정조 17년 · 목
政院以弘鎭肅謝之後不爲入直直爲出去捧入禁推傳旨敎以焉敢若此牌招入直
정조 17년 · 강
命畿伯朴祐源緘辭更捧以入仍推掌令吳翰源持平洪時傅
정조 17년 · 목
祐源供以爲愚昧湔劣猥當重寄瘡疣百出今以敗船狀間事致有發緘之命惶懍震越罔知攸措丙午年分本道前前道臣徐有防以國穀之耗失沿邑之受弊許多船格之經年囚刑欲爲矯捄之道從其監色沙格輩之自願樂從使之自下改色備納之意筵中稟達後知委沿邑至于今八年依此遵行而昨年嶺南漕船致敗於本道境內時前道臣徐鼎修以敗船形止登聞後從其船人之自願竝令改色以納而所拯穀物以發賣例分給民間後從市直捧價出付船格輩俾爲改色之地矣狀聞事體何等審愼而率爾登啓自速嚴命莫非昏曚不事事之罪惶恐遲晚○憲府啓言大明律制書有違條云文武官犯枉法受贓外笞杖竝收贖朴祐源杖一百收贖公罪施行敎曰畿伯對供萬萬駭然可謂罪上添罪歸咎於重臣而叚落楚越取譬於前伯者瞽睡僧梳堂堂霜臺衙門豈可無一言捧入乎當該詣臺臺臣從重推考今夜內更爲捧供照律又供以爲稅船臭載自有法典而拯米則旣曰如例分給稅納則又使從願改色前後矛盾大違法意狀辭旣不別白處事自歸顚錯惶恐遲晚○憲府以右律施行啓允之
정조 17년 · 강
命假注書李寅采金若鍊朴蓍壽竝陞六朴能源芸閣參上調用竝疏通也
정조 17년 · 목
敎曰今因注書望思之登科十年人出六自是法典今日注書出六者皆過年限一竝令該曹付司果區處律之以先正箚語所請渠之尙假死律亦云倖逭然所傳說旣無的證十年痼廢庶使一世知戢且以院規言之下位格外行幺者已有多人其所區處在所不已朴能源特施曠蕩之典以校書館參上調用事分付該曹
정조 17년 · 강
賑廳以西部失火民戶恤典題給啓
정조 17년 · 목
該廳啓言因捕廳民家失火別單殘獨戶恤典題給有命矣土亭里契失火殘獨五戶黑石里契三戶各米三斗錢五錢空石十立依例分給
정조 17년 · 강
壯勇衛連六巡全布人施賞
정조 17년 · 목
壯營以本營射會壯勇衛嘉義李永植連六巡全布啓敎以加資屬耳代給熟馬帖
정조 17년 · 강
命武臣試射居首李彥煥柳晦源等施賞無分人更試草記
정조 17년 · 목
武臣講書代柳葉箭三巡都監把總李彥煥貫三中邊五中居首敎以復職調用先爲單付武兼待窠陞實無分人令訓將更試五巡○更試時軍器正柳晦源邊五中居首敎以居首柳晦源給分一張無分申大儞卿於射會日更試十巡草記
정조 17년 · 목
履素陳箚以停朝市留院命入之○箚略曰臣病沈淹無望起動乃於昨者又伏承太醫看病之命祗奉隕越惟有感涕卽伏見小報驚遑憂歎玆敢力疾構箚仰瀆崇聽伏念我聖上之於恢揚之方曠蕩之政前後絲綸丁寧諒複和氣洋溢與天地侔其造化爲今日臣子者孰敢不精白一心殫誠對揚而至於今日特除之人俱是初不容議於收錄者不識聖明何爲而有此過中之擧也吳翼煥之凶疏情節畢露李晴之負犯國言喧傳而旣未擧誅討之典又未允設鞫之請輿論之憤鬱王章之久屈旣無餘地則此豈可一毫近似於拂拭之列至若李謙彬沈埉者類其所關係亦復何如而一例甄用便同無故其他劇逆之至親凶賊之狎客及種種罪犯釁累之徒無不入於題目之中隄防蕩然聽聞瞠惑臣誠憂慨交切爲聖朝惜此擧措也日前東銓之連政疏揚固知出於仰體聖上布仁導和之盛意而其間一二望單或不無緩急先後之欠稱量者臣方爲之慨咄而今叫一時十餘窠之自上特除俱是千勇意慮之外若叫不已將無以闡義理明國是而世道之陷溺凶孼之覬覦亦何以止戢乎惟殿下淵然深思亟收成命仍又另飭銓曹收用其不當枳而見枳之人關係至重之類切勿擧論使疏滯之政明義之方竝行不悖焉至於承宣之循例領布不一覆難惟允之責豈容如是臣謂當該承旨施以譴罷之典有不可已也批以天何言哉春生夏長秋收冬藏有推敓自然之竗惟君於人者順則循軌其權威福威福而旌別之其用殺活殺浩而彰癉之昔我舊勵霜雪載塗今我恢蕩楊柳依依特各視其時措之適宜故曰天工人其代之卿之所愼極用慮慮望須竢間卽起仍命遣史官傳諭
정조 17년 · 강
刑曹以御寶僞造罪人黃龍瑞傳敎僞造罪人李軫等結案啓
정조 17년 · 목
該曹啓言罪人黃龍瑞年三十結案御寶僞造情節旣已箇箇承款根脚則父聖考故父之父得慶故母良女朴召史生存母之父貴男故父母胎生於西部西小門內隨父母長養不爲娶妻入籍居生於西部御寶僞造節次則渠以巡廳書員隨行之致軍職官敎夤緣掩置逐生奸計乃於庚戌秋間刀割眞官敎安寶處以椵木器破片模成寶形後以其所割之篆移付木片依樣雕刻仍成僞寶而僞印僞帖字僞關字亦以木片同時刻出巡將帖折衝帖通政帖踏僞寶僞印給于金尙徵金庚大林大壽等處捧價放賣捕廳推問時㥘於重刑雖欲推諉於旣骨之父而前後所犯皆出渠手云旣已依例結案係是不待時處斬罪人請依新頒事目照律報議政府詳覆後稟處又啓言罪人李軫年四十二結案傳敎與官敎自稱守令現捉於捕廳譏察情節旣已箇箇承款根脚則父良人東秀生存父之父善郁故母良女金召史故母之父鱗遇故父母胎生於北部觀光坊隨父母長養娶妻良女韓召史入籍居生於本洞行兇節次則渠本以馬直子粗解書字故假托璿派曾以作拏疏廳侵困邸人之罪島配蒙放後挈眷下往于洪川聞杆城李守雄財產饒富上來京中雇得無賴輩金春必等或稱馬直或稱傔屬而渠則昌稱參奉謂以三陟國墓奉審乘轎作行虛張氣勢及到杆城使春必僞稱京主人使喚自京賷來吏判啓辭批旨傳敎及咸悅縣監望記誇示峽民而此皆渠之手自粧出僞造啓辭則以爲李軫年將五十又有九耋篤老之父十八年落仕以至求乞道路今番政目前都事李軫爲宰然後能免四百年朝家搢紳丐乞之名云批旨則以爲李軫幾免外入乎本以宮家世族豪侈無比率畜妓妾頭着入兩笠身被白苧布三升木焉有如許守宰哉然政官所稟如此其情可悶特爲落點以俟爲宰之明査云云咸悅縣監望則首望金洛彬末望吳常喆假作姓名副望則以渠名落點樣書之又於守雄處稱以治行貸出馬匹及錢木而官敎則手自書之所踏僞寶及草料路文印跡以所持圖署塗朱踏之誑誘鄕民云旣已依例結案係是不待時處斬罪人請依新領事目照律報議政府詳覆稟處幷允之
정조 17년 · 강
全羅監司權▣以道內癘疫形止馳啓
정조 17년 · 목
該監司狀啓以爲連接各邑所報則同福沃溝萬頃淳昌鎭安等五邑則更無繼痛任實和順扶安玉果南平求禮光陽龍潭光州綾州錦山雲峯高山珍山務安高敞等十六邑則方痛無多死亡亦少全州羅州礪山長城南原潭陽長興順天益山臨陂古阜靈巖珍島寶城靈光金溝昌平金堤樂安咸平井邑興德谷城興陽龍安海南康津茂長咸悅泰仁等三十邑村閭之間種種有傳染之患而比前頓減農時民事誠極多幸方痛向差死亡口數開坐于後方痛一千四百八十八名向差一千七百五十五名死亡七十八名
정조 17년 · 강
召見藥院提調李▣副提調李普溫于誠正閣
정조 17년 · 강
行抄啓文臣課試試官徐有防徐龍輔
정조 17년 · 목
以癸丑覃恩錄爲序題副司果韓用鐸次上居首
정조 17년 · 강
遞承旨李義鳳李壽咸以李在學李書九李益運李思祚代之尋遞在學書九以沈普賢李師濂代之移拜思祚爲兵曹參議以柳焵代之竝前望也
정조 17년 · 목
義鳳違召敎曰焉敢若此有可問者只推更爲牌招仕進又敎曰何時出牌尙無去來右承旨李義鳳禁推○壽咸違召政院捧入罷職傳旨敎以許遞前望單子入之○政院以義鳳禁推捧入遞差傳旨敎以前望單子入之待下批牌招察任
정조 17년 · 강
副司果李儒修上疏命還給
정조 17년 · 목
疏略曰伏見近者隄防日壞義理日晦羸豕有躑躅之漸龍蛇無馴習之望懲討莫嚴或以私意而宵馳幾會是覘必欲乘時而巧售識者之隱憂長慮固已久矣而若其可驚可愕莫測端倪未有若近日政注事矣噫疏導之政豈亶然哉或懷才抱器淹屈於草澤或橫罹枉罥擯斥於榮塗則搜羅而俾盡其才洗滌而便得自新不害爲導迎之方恢蕩之政而若夫負犯至重關係不輕之徒其不可與議於是者不待智者而明矣噫丙丁諸逆傳習有自流派益漫而天網太恢吞舟是漏王章屢屈滋蔓難圖凡係連腸之類率多載頭之鬼則銓注之際區別宜嚴而乃以鱗謙之死黨趾述之切姻干連於後翼者漫漶於星漢者或文或武次第檢擬東銓西銓互相和應自此凶逆餘孼接跡彈冠而明義一部無地可讀太阿未倒焉敢爲此噫彼銓官亦今日臣子豈不知此等義理而其所以肆然爲此者豈無以哉蓋此寔繁之徒皆其同氣之求外迫公議雖未敢頌言營護內懷舊窟每不忘乘便汲引此箇意思橫着肚裏自不覺其爛漫透露長此不已誠恐洪流燈潰於蟻宂賊勢莫遏於鴟張思之及此寧不凛然臣居散班本無言責而忠憤所激按住不得越俎叫閽伏願殿下早施確斷亟降嚴處以爲死黨肖公者之戒焉
정조 17년 · 강
承旨李普溫上疏賜批仍命重推
정조 17년 · 목
疏略曰臣復入備門獲覲耿光咫尺前席天語諒諒似夢非眞感涕無從卽伏聞大臣陳箚以前望除授時不爲覆難至有當該承旨譴罷之請臣亦前望中人也何敢諉以不當晏然在直也哉玆敢拜章徑出伏乞亟削臣職以昭法紀批以卿之向年所被之目卽宜無不知之一句語也沒捉無證莫甚於此此路一開完人幾希前望點下之後銓曹不爲公擧於政目依舊在點昩中今番始得免夫其所喜之者豈必私好於卿也卽爲朝廷擧措之得宜也大臣箚語點無指的於卿者則揆以分義焉敢章皇替把致煩酬應乎卿則從重推考卽爲入來仕進
정조 17년 · 강
正言沈鳳錫上疏賜批仍命爲先遞差
정조 17년 · 목
疏略曰疏滯導鬱固是有國之美政也無故而沈屈橫罹而癈枳者恢公而竝收則是所謂疏滯也導鬱也夫何近日政目則不此之爲而凶徒逆種姻親血黨不問負犯之深淺罪名之輕重汲汲檢擬此下四字擦去憑藉疏導之聖旨此下七字擦去有若爲釁累者流乘機吹噓者然隄防由是而盡壞義理由是而蓋晦一部明義無地可讀噫彼銓官獨不念此下三字擦去爲大罪若是此下四字擦去也至若柳▣之事關於星賊者亦無難擬望天下寧有是耶惟彼星賊卽窮天地亘萬古所未有之處逆傳襲於戊己後殿於乙丙情跡畢露逆節昭著而尙今載頭於覆載之間者已是忠臣義士痛哭流涕之地則尤安敢以關係此賊之類肆然收錄力戰義理睯不知畏也臣謂當日赴政銓官一竝先施削黜之典至於柳▣則事端旣發之後不可置而不問竝與星賊亟令鉤覈斷不可已也臣於是又有所仰陳者夫言路開閉係國興替而昨冬設禁之後凡係討逆之章一切退却公議無可伸之道輿憤無可洩之望義理倫綱日就湮晦適中私黨掩護之計祗長凶徒䲭張之勢臣不覺髮竪而膽掉也伏願還收禁令焉臣於治疏將上之際得見小報許多中批太半凶孼殿下何爲此萬萬過中之擧也此輩之尙逭王章已是失刑之大者而今忽次第特授內而淸題之職外而字牧之任一紙差除不少留難如此而尙何望君綱不墜亂賊知懼伏願特寢昨下中批使凶徒知戢群聽無惑焉臣昨日陳疏到院院中托辭推諉今至經宿又爲見阻無路上徹臣雖疲劣事關義理則今日喉院營護逆黨角勝義理一何至此臣不勝痛惋也批以柳▣有何罪乎柳星漢之罪眞若爾言則▣先言之及忽歸之於其類竝與銓官而勤加削黜之請者豈成說乎至於疏通一疑名以云然則枳之者不疏塞之者不通而當何以對揚乎況近日所檢擬之者猶帶太難太愼底意思昨果有格外之一二除旨則中批何可還收銓官亦有何可罪乎如爾在言地者雖日進百疏在爾等徒見其勞而無益爾則爲先遞差
정조 17년 · 강
以李東馨爲楊州牧使口傳添書批下也仍飭畿伯定營校押付任所後狀聞
정조 17년 · 목
京畿監司朴祐源以該牧使李敏采身故馳啓敎曰楊州牧使之代令該曹口傳各別擇差待下批當日辭朝○敎曰楊州牧使之只呈肅單不爲下直萬萬駭然以定配例嚴飭畿營定校押付任所後狀聞三更前若不到任畿伯當拿入嚴棍令兵曹知悉
정조 17년 · 강
遞吏曹判書徐有防參議李冕膺
정조 17년 · 목
政院啓言吏曹判書徐有防再牌不進所當更請牌招而係是一日三牌何以爲之敎曰猶不知臺疏宇昨已到院連爲出牌矣取見沈鳳錫疏旣請譴削則豈可强令行公以乖禮使之方乎宜令一伸廉隅徐責箇對揚之來效吏曹判書徐有防參議李冕膺今姑許遞
정조 17년 · 강
命承旨沈晉賢柳焵李益運李師濂竝放遂城外南所衛將尹晉錫假承旨差下
정조 17년 · 목
晉賢等啓言噫嘻今日延臣如有讀一部明義錄者孰肯飄纓結綬與亡孼醜類齊肩幷武於朝著之上乎蟻穴一潰洪流滔天嬴豕躑躅氷霜滿地臣等誠不勝繞壁隱痛之至噫一種凶醜之釀禍於宗國凡幾年矣發源於戊己而支流汗漫蕩巢於丙丁而根柢猶在戴頭假息覬覦俟釁者寔繁其徒有識之憂無時可已而賴有隄防二字竊庶幾維持苟安望雖絕於蛇化勢或遏於䲭張近年以來綱紀漸弛義理日晦或背馳於天經地緯或立幟於君讎國賊宜殿下赫然照臨嚴守關和以鞏國基以遏亂萠而不意疏導之擧反致懷襄之災所以布置於淸要顯秩太半是凶逆餘㜸如非麟謙榮德之血黨卽是宇偉星九之聲授殿下御極垂二十年袞職無闕化理淸明太乎之治朝暮可俟而戒忽剛克備失愓呼丹書鐵案一朝蕩然鬼頭藍面百塗幷進臣等職㤁近密目覩匪常之過擧不勝憂慨之忱略效匡救之義伏願前後特除一竝收還批以荏苒廿載之間積薪果幾人閼鬱愈久而愈繁誠信愈▣而愈阻或號曰疏通而石火海市徒亂人目夷考其實友致害事過則有作威之漸不及則有貽累之歎何嘗見赤腔體國之人發憤努力於眞箇對揚以予心爲己心者乎如是而求從欲之治者不亦迃哉從今除非伏法置辟應坐之類無論久近輕重竝與之混用此蓋修明之新式也卿等碌碌俗見何足有無然新式之初似此不率敎之曺不可翺翔於堂堂尙書之省一倂放逐城闉之外以示懸法象魏之意○敎曰處分諸承旨出付當直都事當刻內押付城外後草記萬一遲帶當該判堂當嚴處以此嚴飭差代間南所衛將假承旨差下
정조 17년 · 강
行副司直李秉鼎丁範祖上疏命留中
정조 17년 · 목
秉鼎疏略曰惟我聖上範鎔一世大化洋溢雨露之降或慮枯荄之不霑則上天之至仁也陽和之敷惟恐陰崖之獨阻則聖世之無棄也兄在銓衡之臣方奔走對揚故政眼連出起廢過半而昨者前望點下忽多釁㜸難洗之類何也吳翼煥李晴李謙彬之亦在其中嗚呼此尤何事也臣誠繞壁徊徨夜不成寐噫恢蕩自恢蕩隄防自隄防我殿下學究天人博觀載籍曷常有眞贓凶圖之狼藉昭綻而一例收錄如今日爲也嗚呼惟彼妖煥卽凶賊之嚆矢凶晴卽劇逆之連肚而脈絡糾結一串貫來謙彬悖疏直是偉簡之密嗾而陰慘叵測思之悲憤此輩之尙逭典章已是失刑之大者而今忽一紙前望無難特點於近密三司不料聖明之世乃有此萬萬非常之擧也若此不已則雖浮於此之元惡大憝將可以次第宥釋乎誠恐義理隄防從此蕩然壞盡而國不得爲國人不得爲人也至於金觀柱沈埉之關係深重尹在醇柳協基之賊邊爪牙莫卞人鬼之趙弘鎭無禮君父之李義鳳或入喉舌或廁邇列何莫非大咈物情而側聽經宿無一人沫血痛陳於司直之地喉院之啓請下諭看作循例世道至此尙何言哉嗚呼亂本不拔而島逆之偃息依舊來大義寢晦而星漢之毛髮不損擧世伈泄便屬相忘其流之弊將至於遺君縱賊而後已則赤無怪乎今日朝廷之恬若尋常此臣之所痛心也伏乞聖上穆然遠覽亟寢成命使國是嚴而人志定焉仍伏念臣猥荷再造之恩恒懷一死之願而狂愚庸陋素蔑報效惟是立朝垂三十年籍手而事上者不過義理二字而忱誠淺薄志氣柔懦終不能首碎文陛感回天心手刃凶賊小雪國讎每一念至忽忽忘生目見倫綱益壞義理益墜凶徒醜類布列淸朝拊心仰屋慚憤交極尙可以憑藉恩私諉以出位隨衆彯結從他噤默只爲懷祿全軀之計乎玆敢瀝血緘辭冒死言之亦願聖明重勘臣始旣辜負終又瀆擾之罪以昭法紀俾安賤分千萬幸甚臣於治疏將上之際伏見下相臣箚批以天工之春生夏長秋收冬藏人君之順則循軌殺活彰癉辭旨諒複傳敎炳烺臣不勝莊誦欽歎而第伏念臣魁未殲王綱漸弛凶孼復肆大防益頹則烏在其代天推敓殺活彰癉之道哉臣愚死罪尤不能無憾於聖人之一天矣○範祖疏略曰天下之分莫重於君臣故天下之惡莫甚於亂逆天下之惡莫甚於亂逆故天下之義莫嚴於懲討孔子萬世之大聖也春秋萬世之大法也以萬世之大聖著萬世之大法而一言以蔽之曰亂臣賊子懼則義理之極豈有以加於此哉噫今日之亂臣賊子數十年來層現疊出而究其本則丙丁也自丙丁而溯其源則戊己也非但國賊實惟君讎此所以北面於殿下之廷者於戊己以後諸賊一聞其名不惟元惡大憝是欲食向而寢皮雖於遺種餘孼猶覺體粟而膽顫近日政注此何變哉李義直閔百奮本以劇逆之叔侄或爲幻面之啓能或爲戴頭之相簡而逐政排擬李心傳李普溫乃以凶孼之姻黨或傳神於後翼或同惡於弘燮而恣意甄復其餘梟號獍和之類蛇糾蚓結之徒指不勝僂言亦污口如非麟謙榮德之血黨乃是宇偉復謙之死士而東銓西銓迭相汲引以文以武節次收用政目一頒擧世震駭然猶側聽累日臺閣之上尙無糾正之論豈不萬萬寒心乃殿下不賜嚴處循例批下此已有損於王綱大拂於輿情而昨日之許多前望又何爲而點下也吳翼煥李謙彬之疏意至㦧金箕象李春輔之干連甚重沈埉兪岳柱之傳襲有自李敬心閔養顯之釁累莫掩外此滓穢瑕類之輩無不滌蕩竝得彈冠不知殿下何爲此過中之擧使賊氣猖熾隄防潰裂耶誠如是也大開書局撰次明義錄一部昭揭日星永作關和之意果安在哉臣謂當該銓官特賜嚴勘前後除旨一倂還收以嚴君君臣臣之大綱臣於是尤有所流涕而通哭者噫彼諸賊之所以爲賊九宗卽其證案九宗雖斃星漢自在星漢之尙不得設鞫一問卽天下萬古所未有之事也此事未究竟之前一國臣民寢不交睫食則忘味凡係可以鉤得星漢之端緖者必不當毫末放過以究其畢竟盤覈之路則柳▣之陽擠陰扶漫漶彌縫隱情可揣李晴之僦屋資糧文字交關眞贓旣露銓官之乘時插入情跡莫掩而殿下之特地批除闕失非細臣憂憫抑塞實欲溘然而無知也星漢作賊今已經歲而國讎未雪王章尙屈屈指光陰此月又將盡矣凶魁息偃黨羽復振臣仰天俯地搥心泣血不避越俎流涕而陳之伏願亟降明命逆賊星漢與其黨柳▣李晴竝令王府設鞫得情明正典刑以懼亂賊○敎以非涉禁則外題當扯去次留中
정조 17년 · 강
重推承旨李普溫仍命牌招入直
정조 17년 · 목
敎曰右承旨之昨日人言非昨始聞之者則旣承昨日優批乃敢隨衆徑出極爲駭然承旨李普溫爲先從重推考卽爲牌招入直違牌勿捧傳旨
정조 17년 · 강
以徐邁修閔百奮李義直尹行元南公轍爲承旨旋命邁修望筒勿施以金履成頒布幷前望也
정조 17년 · 목
敎曰新除授承旨罷散人敍用○假承旨尹晉錫啓言新除授承旨閔百奮徐邁修俱經都承旨閔百奮且過年限何以爲之乎敎曰徐邁修望筒勿施以金履成頒布而如渠假承宣焉敢以年限過與不過等說啓辭乎況遐方之人亦豈知京宰閔百奮年紀乎此必院吏之所敎該吏出付攸司嚴治卽爲出牌
정조 17년 · 강
承旨李普溫上疏賜例批
정조 17년 · 목
疏略曰臣年前所被人言至爲罔極倘微我殿下再造之恩臣之爲薤爲粉已久矣卽伏見副司直丁範祖疏又以同惡二字歸之於黨逆之科彼所謂同惡者其有證參而言耶抑有眞贓而言耶苟使臣果如其言則宰臣之出入可言之地亦有年所矣何不於前年累次恩除之下而必待今日而後始發耶其亦緩緩也夫噫臣之同與不同有罪無罪聖明在上臣何敢唐突自明重自陷於無忌憚之科也哉召牌儼臨而萬無進身之望伏乞亟削臣職
정조 17년 · 강
罷承旨尹行元金履成南公轍職以尹弘烈李思祚李文會代之尋罷弘烈文會職遞差思祚以李秀夏申光祐李枰代之幷前望而枰疏通也尋遞秀夏光祐
정조 17년 · 목
行元履成公轍弘烈文會違牌秀夏光祐在外也○敎曰更思昨日院啓與之聯參則其所處分不可以承批前遞職有所寬恕新除授承旨李思祚遞差
정조 17년 · 강
外補李義直定州牧使李普溫永宗僉使李坪月串僉使
정조 17년 · 목
因義直下諭啓辭敎曰以實職除承宣則今曰在外云者可知其越例尋鄕情勢自情勢法綱自法綱旣知之後不可仍置行左副承旨李義直定州牧使除授當日辭朝時任牧使遞付京職又因普溫違牌啓辭敎曰焉敢若此致煩酬應揆以分義極涉不可永宗僉使除授今日酬應卽承宣前望之點下申牌已過尙不備員而乃敢閒漫請牌當該承旨月串僉使除授時任僉使遞付京職其中營校久勤還屬該營待窠陞實事分付
정조 17년 · 강
以申光履申大顯權裕洪仁浩金翰東爲承旨尋罷裕仁浩職遞翰東以洪彥喆朴長卨鄭致淳代之幷前望也
정조 17년 · 목
裕仁浩等牌去來遲滯翰東在外也
정조 17년 · 강
以白師誾李仁秀爲內禁將孫克福權綝爲兼司僕將崔雲羽爲羽林將魚道釆爲局別將鄭忠良爲都監把總申大益爲都監哨官幷疏通也
정조 17년 · 목
因內入直番單子以師誾等書下仍敎曰加書者爲時任時任遞付軍銜○訓鍊都監啓言本局把總李彥煥代以鄭忠良書下而忠良已爲身故請前把總李彥煥仍任敎以久屈人擬入
정조 17년 · 목
箚略曰噫人君卽一天也四時運行誠如聖敎中取譬矣然而向使高高之天無霜雪而偏於雨露無秋冬而只有春夏則其何以收歲功而成萬物哉就以今番事言之殿下渙發於上銓臣對揚於下當用者用之當置者置之使公論翕然物情稱平然後方可謂幷行不悖而今則不然釁累之蹤負犯之類一齊甄用全無區別除書一領遠近駭感將使國是靡定民志疑眩其所關係當復如何至於院啓之批乃以非伏法置辟應坐之類無論久近輕重竝與之混用爲敎夫滌垢洗釁卽指尋常罪累而言也彼其身有干犯聲討峻發者固不可以未及置辟混加甄錄也明矣雖以應坐者外言之釁累亦有淺深所坐亦有輕重今若以不置辟非應坐而遽然擬議於恢蕩之政則天下豈有是哉承宣覆難之啓固出憂愛之忱而相率逬逐景色愁沮亦恐非聖世之所宜有也噫以我殿下燭理之明此等義理非不熟講而只綠疏揚一事之爲十數年苦心比日處分反歸太偏之地有欠執中之德此莫非如臣無似忝在輔相之列不善對揚以至於是也伏乞更加三思亟收日前許多人除職之命仍寢承宣放逐之敎批以凡事偏則爲疵故曰過猶不及然近日處分非過中特不獲已也故曰觀過知仁卿若執兩說而推究則可以知予苦心所在矣大抵痼瘼非瞑眩難以責效況由今之俗救今之弊安得不用大承氣湯加入佐使二味乎夫王言當信如四時惟行不惟反昨者政院啓批中定制豈或爲外面虛喝之鋪張乎觀於一武弁之今日特除尤可驗立的之牢定矣至於諸承宣放逐不過是懸法之意亦何必過加憂歎耶卿須安心勿辭俟少間卽起視事仍命遣史官傳諭批答
정조 17년 · 강
兵曹判書金文淳上疏賜批